ENA macawa sa oti au vakaraitaka kina ni ra kerei au na turaga kei na marama ni Mudu mai na yanuyanu vakaturaga o Koro, ena Yasana vakaturaga o Lomaiviti,
ni mai cava ga na soli vakatutu ni Yavu ni Vakavulewa kei Viti (Constitution) mai kea, me keimami tavusoya tale mada e vica na ulutaga kau dau tasereka tiko ena veimacawa ena walesi ka ra kaya kina ni dau biu taucoko sara ga ki ra na i sele kei nai sivi ena gauna sa tekivu kina na noqu porokaramu, Vulica mo Kila ena Domoiviti.
Ia, me vaka ga ni dua vei ira na ulutaga ka sogota taucoko na gusu ni qita kei na ukalele ena bogi ni siga oya (sigidrigi), au gadreva me sa noda ulutaga mada nikua na nodra vakawatitaki na marama ni Idia. Au raica kina e matadra na noqu turaga Naita ni sa dua na ka nodra wainidivataka tu vakadede me bau dua nodra marama ni Idia.
Au via vakaraitaka vei ira ni kevaka era via dua nodra marama ni Idia, mera gole ga yani ki na Yasayasa Vaka-Ra, ka levu sara talega kina na dawai era gadreva tu me bau dua nodrai vakavakatawa ni bulumakau siviyara.
Taumada, e tabu vei ira na Idia me tu vakadede e loma ni vale e dua na luvedra goneyalewa me sivia na 20 na yabaki, ka me vakawatitaki ga ni se tu donu nona gauna vagoneyalewa ka tiko nona yabaki ni bula mai na 16 ki na 20.
Oqo ga na gauna ni nona vakawati, ke sa sivi na 20, sa kenai balebale ni rau sa tekivu tacori tiko o tama kei tina ena lawa ni lotu ni sa sega tiko ni rau vakayacora nodrau itavi sa kacivi rau kina na Kalou.
Kenai karua, ka sa kenai lutua talega, e tabu na veicavu se mera veidrotaki ena gaunisala butobuto na Idia, baleta ni oqo e vakayacora ga na manumanu, ka sa sega ni bau dua na tiki ni nodrai valavala vakavanua, vakabibi ni tiko na lawa ni lotu, ka vakauasivi na vakasama ni nona okati tiko na yalewa me waqawaqa ni Kalou, baleta ni bulia rawa na tamata e loma ni ketena (Creator).
Era vakabauta na Idia, vakabibi na Lotu Idu (Hinduism), ni yalewa e kalou ena loma ni dua na vuvale, ka lewa na ka kecega o koya, ka dau kaukauwa na nona vakataulewa, ni sa bulia rawa na tamata (tagane), na tamata ga sa vakavinakataka ka tara cake na vuravura.
Kevaka talega meda dikeva vakamalua na nodai Vola Tabu, vakabibi ena i Vakatekivu, ni sa buli oti o Atama, sa qai raica na Kalou ni sega ni taucoko nona bula ke yali na yalewa. E vaka tu e dua na gone yalowai (innocent) ka sa galili nira vakalialiai koya na manumanu kecega ni duatani taudua tu mai vei ira kece. Ia, na nuiqawaqawa kece oqori e walia ga e dua - sai koya na yalewa, sega walega ni mai nona vukevuke yaga, ia me mai veibuli (creator) me bulia na tamata.
Oqo na vanua e dredre kina vei ira na wekada na Idia mera vakadukara na yago ni dua na goneyalewa ni bera ni vakawatitaka ena kenai valavala dina sa lesia na Kalou, ka ratou na kalou-ca talega mai na matavuvale nei yalewa ni ratou sega ni qaravi koya vakavinaka ka tuberi koya ena kenai valavala sa volai.
Dua tale na yasana (oqo na ka era dau kaya lo tu ni ka vuni) ni se tiko taucoko na kamikamica ni dua na goneyalewa mai na yabaki 16-20 ka me se bera ni tarai koya e dua mai na koro, me sa vakawatitaki mei madrali savasava vei tamana kei tinana. Oqo e vakatokai ena vosa vakaidia me kanya daan ka kenai balebale cabori me vaka e dua na vutu senikau e loma ni wasaliwa mera qai lewa na qio na ka era cakava vua, ia o keitou sa vuluvulu kina, ni sa vakacirimi vaka kina na kena salusalu boiyawa.
Na bogi ni mocevata (vakamau) e dua na bogi bibi duadua vua e dua na goneyalewa ni Idia, na bogi ka kidavaki kina na nona gauna vakamarama ka vakamoce kina vakadua ki na nona gauna vagoneyalewa.
Kena mataka cake, sa kida vua e dua na rarama vou, sa yaco me vou na ka kecega, sa tekivu me soli vua e dua na ki (key) vou, me sa dolava ka sogota na lomalagi, baleta na livaliva vuni e toka vua (magnetic force), e duguci lomalagi.
Vei kemuni na marama o ni dau taleitaka na yaloyalo e rua ena veisigalevu - na Pavitra Rishta kei na Yaha mae ghar ghar kheli ni ratou dau cuva na gone e matai tinadratou ka tara na taukuku ni yavana e liu.
Era dau cakava nai vakarau ni veidokai vakaoqori, sega ni baleta ni tinana ga, ia, e baleta ni kalou o koya, ka tiko talega vua na ki ni veivakalougatataki (blessing) se veivakarusai (curse) e vuravura. Na ka ga e lutu mai gusuna, e lutu mai lomalagi, e laulau ka mosimosi, baleta ni dau kati me vaka na gata batigaga na ka e tauca.
Na nona cudru e sa cudru ni kalou, na nona marau sa marau kina na kalou, na nona qaravi sa qaravi kalou, na nona rokovi sa rokovi kina na Kalou kei na nona veibuli sa veibuli vakakina na Kalou.
Vei watina, me kila deivaki tiko, ni sa qai curu dina mai loma ni nona vale na Kalou, ka me okati ena veisiga me Kalou, ka sega ni taga nuku, se polo ni rakavi, se topu me cocowiriwiri, se jokeliti me oti ga, voli tale e dua.
Oqo ga nai wali ni bukete dole, na loma-ocaoca ni vakamakubuni ni sa saulevu na bula, na basulawa, na vorolawa vakoro, na mariwana, na veimurimuri, na mateni kei na lasa vakavuravura.
Me da lesu tale mada ki na gauna makawa - kaya noda i Vola Tabu; Dou tu mada vakadua, ka vakararai, dou taroga lesu na i lakolako makawa.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn